次韻江陵張書記送行
作者：項安世
朝代：宋

paragraphs: 行行得好辭，忽忽疑晝夢。
朝餐手不釋，夜卧心屢誦。
皎若朱絲弦，清于玉壺凍。
美人家三世，有筆修五鳳。
詩從周漢學，不記梁與宋。
深沉大招賦，汗漫長楊諷。
玄機捩天關，遠思彌禹貢。
詩人例空言，此士有實用。
經權粲衡石，事物森紀統。
上官畏爭執，疲俗感哀痛。
情雖到真核，法必任寬縱。
有才人所難，既老心不動。
藴玉諱求沽，韜弦耻爭中。
自言州縣久，差勝市朝鬨。
歲晚無萬牛，江空偃孤棟。
今年何因緣，諸使忽倥傯。
倒海覓珊瑚，搜山出銀甕。
似聞二星來，約與元帥共。
推君上周行，爲國選湯衆。
薦員每如此，物論寧不衷。
泛水拔紅蕖，騰雲上青鞚。
所悲賤子遠，不及諸賢送。
投身伴鴞鵬，矯首瞻洛雍。
天乎禍吾宗，伯也困淹訟。
惟君援以手，此德不可頌。
但祈張夫子，早作漢郎從。
展盡黄石書，歸來赤松洞。
此時從之游，必與我伯仲。